[pic] | COMISIA COMUNITĂŢILOR EUROPENE |

Bruxelles, 6.5.2008

COM(2008) 237 final

RAPORT AL COMISIEI

RAPORT ANUAL 2007 PRIVIND RELAȚIILE ÎNTRE COMISIA EUROPEANĂ ȘI PARLAMENTELE NAȚIONALE

RAPORT AL COMISIEI

RAPORT ANUAL 2007PRIVIND RELA ȚIILE ÎNTRE COMISIA EUROPEANĂ ȘI PARLAMENTELE NAȚIONALE

1. INTRODUCERE

Anul 2007 a marcat dezvoltarea importantă a noii abordări a Comisiei privind consolidarea relațiilor cu parlamentele naționale. Această abordare s-a reflectat în special prin efectuarea, de către președintele Comisiei și alți membri ai Colegiului, de vizite periodice la parlamentele naționale (peste 120 de vizite în 2007), dar și, începând din septembrie 2006, prin consultarea acestora asupra tuturor comunicărilor și propunerilor Comisiei, indiferent că a fost vorba de inițiative legislative sau de altă natură. Până la 31 decembrie 2007, Comisia a primit 168 de avize din partea parlamentelor naționale. Din aceste două puncte de vedere, anul trecut a fost foarte fructuos, iar relațiile cu parlamentele naționale s-au aprofundat considerabil.

În plus, semnarea Tratatului de la Lisabona a marcat un progres foarte important în ceea ce privește participarea parlamentelor naționale la procesul de elaborare a legislației comunitare. Într-adevăr, rolul parlamentelor naționale a fost o chestiune esențială în chiar centrul acordului privind funcționarea instituțiilor. Odată cu intrarea în vigoare a noului tratat, parlamentele naționale vor avea dreptul de a se pronunța cu privire la aplicarea principiului subsidiarității în cadrul tuturor inițiativelor legislative ale Comisiei, vor putea solicita explicații suplimentare din partea Comisiei („cartonaș galben”) și chiar declanșa o procedură care să rezulte într-un vot specific și calificat din partea Parlamentului European și a Consiliului Uniunii Europene („cartonaș portocaliu”).

Până atunci însă, parlamentele naționale trebuie să se pronunțe asupra ratificării Tratatului de la Lisabona, care consolidează în mod considerabil rolul lor în afacerile europene. Într-adevăr, în 26 din cele 27 de state membre, ratificarea se va efectua exclusiv pe cale parlamentară.

2. BILANțUL AVIZELOR PRIMITE DIN PARTEA PARLAMENTELOR NAțIONALE

Dintre cele patruzeci de camere ale parlamentelor invitate să participe la dialogul politic (paisprezece state membre având un sistem monocameral, iar treisprezece - bicameral), un număr foarte important au răspuns prin transmiterea de avize.

2.1. Reacțiile parlamentelor naționale

168 de avize

Parlamentele naționale au continuat să se angajeze activ în punerea în aplicare a mecanismului de dialog politic lansat în 2006. Până la 31 decembrie 2007, Comisia a primit 168 de avize din partea a 27 de camere ale parlamentelor naționale din 19 state membre, cu privire la 82 de documente ale Comisiei (conform listei anexate).

Au fost emise 35 de avize în cadrul a două exerciții coordonate de subsidiaritate, organizate de către Conferința organelor specializate în afaceri comunitare (COSAC) și demarate la sfârșitul anului 2006. Unele camere parlamentare (19 în total) au comunicat Comisiei poziția lor privind propunerea referitoare la competența de jurisdicție și normele aplicabile în materie matrimonială, în timp ce 16 avize au abordat propunerea privind realizarea pieței interne a serviciilor poștale.

De remarcat faptul că, pe parcursul anului 2007, COSAC nu a lansat decât un singur exercițiu de acest tip. Acesta a vizat decizia-cadru a Consiliului privind lupta împotriva terorismului din 6 noiembrie 2007[1].

Numeroase propuneri ale Comisiei vizate

Cele 133 de avize restante s-au referit la diverse documente ale Comisiei. Câteva propuneri au generat transmiterea a cel puțin trei avize: propunerile privind Institutul european de tehnologie, privind organizarea comună a pieței vinului, privind protecția solului, privind sancțiunile împotriva angajatorilor de resortisanți din țări terțe în ședere ilegală, cărțile verzi referitoare la combaterea tabagismului, la modernizarea pieței muncii, la protecția diplomatică și consulară, la accesul publicului la documentele instituțiilor Comunității Europene, la politica de cercetare și la viitorul sistem european de azil, comunicarea „O politică europeană privind mările și oceanele”, precum și strategia politică anuală 2008.

Trebuie remarcat faptul că parlamentele naționale au manifestat de asemenea un interes specific pentru strategia politică anuală 2008. Cinci camere parlamentare și-au transmis răspunsul sub forma unui aviz, în cadrul dialogului politic lansat de către Comisie. Cu toate acestea, dialogul s-a desfășurat și sub alte forme, cum ar fi audierile organizate la inițiativa adunărilor parlamentare (cu sau fără prezența membrilor Comisiei) sau dezbaterile în cadrul COSAC.

Adunări parlamentare foarte active

Unele camere parlamentare superioare au fost foarte active, cum ar fi Senatul francez, Bundesrat-ul german, Camera Lorzilor și Senatul ceh, care au transmis împreună 92 de avize. Riksdag (SE) și Folketing (DK), și-au exprimat de asemenea poziția asupra mai multor documente consultative, în timp ce Adunarea parlamentară a republicii portugheze a transmis o serie de avize pozitive în ceea ce privește subsidiaritatea. Cele șapte camere parlamentare au elaborat 138 de avize.

Răspunsurile Comisiei

Comisia a răspuns la 109 dintre aceste avize. Mai multe avize (41 în total) ale parlamentelor naționale au fost pozitive și nu au necesitat un răspuns în afara unei confirmări de primire. Răspunsul Comisiei este transmis în limba parlamentului în cauză, fiind de asemenea transmis spre informare Parlamentului European și Consiliului.

Unele replici primite

În trei rânduri, Senatul francez a considerat oportun să reacționeze la răspunsurile Comisiei în ceea ce privește propunerile referitoare la interzicerea utilizării blănurilor de pisici și câini, la securitatea infrastructurilor autorutiere și la sancțiunile împotriva angajatorilor de resortisanți din țări terțe aflați în situație ilegală. Camera Lorzilor a intervenit în două rânduri cu referire la propunerea privind Institutul european de tehnologie. De asemenea, în 2007, Senatul francez și Bundesrat-ul german au revenit asupra primelor observații transmise în 2006 cu privire la protecția solului.

2.2. Un proces în evoluție

Participare extinsă

Dacă la început, în afară de exercițiile coordonate de COSAC, avizele parlamentelor naționale rezultau, în principal, din activitatea susținută a camerelor superioare, trebuie remarcat faptul că adunările suedeză și daneză au luat ulterior decizia de a emite avize încă de la stadiul documentelor consultative.

Observa ții de politică generală

Dacă acțiunile organizate de COSAC s-au limitat la chestiunea specifică a subsidiarității, se cuvine să observăm că, în general, avizele parlamentelor naționale s-au referit și la considerații politice legate de conținutul propunerilor Comisiei. Unele camere parlamentare, cum ar fi Senatul francez, Parlamentul Țărilor de Jos sau Adunarea Republicii portugheze, s-au concentrat asupra chestiunilor de subsidiaritate și proporționalitate. Cu toate acestea, Adunarea portugheză a adoptat și un aviz general, asupra comunicării Comisiei privind realizările sale în 2006, referindu-se, printre altele, la strategia de la Lisabona, la piața unică, la solidaritatea socială, la energie, etc.

Baza de date IPEX mai performantă

Baza de date IPEX este tot mai operațională, permițându-i Comisiei să fie mai bine informată cu privire la cooperarea interparlamentară și, în special, cu privire la existența unor avize ale parlamentelor naționale care este posibil să nu-i fi parvenit. Pentru 2008 se preconizează întărirea colaborării cu IPEX.

2.3. Efectele asupra elaborării politicilor

Efectul imediat al avizelor parlamentelor naționale este de a determina Comisia să răspundă și să ofere explicații. Este vorba de un nou tip de transparență, pe care Comisia ar dori să-l încurajeze pentru a dezvolta procesul elaborării și evoluției politicilor în interiorul Comisiei.

Conform tratatelor, precum și conform normelor și cutumelor constituționale proprii, parlamentele naționale nu iau parte la luarea deciziilor la nivel european. Cu toate acestea, în contextul dialogului politic lansat de Comisie în septembrie 2006, contribuția lor poate fi utilă în vederea ameliorării elaborării politicilor europene.

Astfel, în numeroase rânduri, parlamentele naționale au răspuns documentelor consultative ale Comisiei, care va ține seama de aceste răspunsuri chiar de la stadiul elaborării propunerilor subsecvente.

De asemenea, cu diverse ocazii, în contextul analizei propunerilor legislative ale Comisiei, instituțiile europene au reflectat preocupările exprimate de către parlamentele naționale. Acesta a fost cazul în special în unele dosare precum realizarea pieței interne a serviciilor poștale, propunerilor privind protecția solului, securitatea infrastructurilor autorutiere sau Institutul european de tehnologie.

În sfârșit, este de remarcat faptul că sugestia Senatului francez de a modifica titlul propunerii privind protecția pietonilor și a altor participanți la trafic vulnerabili a putut fi acceptată de către Comisie, care va informa Parlamentul European și Consiliul.

De asemenea, se poate întâmpla să fie de dorit completarea unui text, pentru a preciza mai bine intențiile Comisiei. Astfel, în cadrul dezbaterilor din Consiliu, au fost modificate și completate considerentele propunerii privind fructele și legumele, COM (2007)171, în vederea clarificării justificării legate de subsidiaritate și proporționalitate.

3. VIZITE DE LUCRU ALE MEMBRILOR COMISIEI șI ALTE CONTACTE CU PARLAMENTELE NAțIONALE ÎN 2007

Vizitarea parlamentelor naționale

Noua abordare a relațiilor Comisie - parlamente naționale[2] a fixat trei obiective generale menite să orienteze acțiunile Comisiei: sprijin reciproc și punerea în practică a unui dialog deschis și permanent, realizarea unei rețele funcționale și, prin intermediul unor bune relații cu reprezentanții aleși, a unei relații mai apropiate cu cetățenii. În acest context, organizarea de vizite de lucru periodice ale membrilor Comisiei la parlamentele naționale a fost consacrată drept o acțiune-cheie. În perioada actualului mandat, președintele Comisiei și vice-președinta responsabilă de relațiile interinstituționale au vizitat toate parlamentele naționale. Intensitatea acestor vizite reprezintă o noutate și demonstrează în mod clar importanța pe care Comisia o acordă acum obiectivului de a ține mai bine seama de opiniile parlamentelor naționale și de a explica mai bine politicile de punere în aplicare.

Astfel, domnul președinte Barroso a vizitat parlamentele lituanian, portughez, maltez, român și estonian pe parcursul anului 2007. În plus, a participat la reuniunea COSAC de la Estoril din 15 octombrie 2007, precum și la cea cu președinții comisiilor de afaceri externe ale parlamentelor statelor membre ale UE.

În anul 2007, doamna vicepreședinte Wallström a efectuat vizite la parlamentele din Italia și din Țările de Jos, precum și la Camera Comunelor și la Camera Lorzilor. La Bruxelles, domnia sa a întâlnit în două rânduri delegații din partea parlamentului suedez, iar la Berlin, la 12 februarie 2007, a participat la reuniunea președinților delegațiilor COSAC. La 15 mai 2007, a participat, de asemenea, la reuniunea COSAC.

Este de remarcat, de asemenea, faptul că, în acest an, comisarii au efectuat peste 120 de vizite la parlamentele naționale sau au avut contacte cu acestea.

Participarea la reuniunile interparlamentare

Comisia a răspuns pozitiv numeroaselor solicitări de participare la reuniunile cu parlamentele naționale organizate de către Parlamentul European sau organizate în comun de acesta cu parlamentul național al președinției UE, atât la nivel de comisii parlamentare, cât și la nivel ad hoc .

Se cuvine, printre altele, să menționăm participarea domnului președinte Barroso la forumurile interparlamentare privind viitorul Uniunii Europene (12 iunie 2007 și 4 decembrie 2007), precum și la cel privind Strategia de la Lisabona (6 februarie 2007). Lucrările acestui din urmă forum au fost deschise de domnul vicepreședinte Verheugen la 5 februarie 2007. De asemenea, domnul Almunia a participat la forumul interparlamentar privind zona euro din 28 februarie 2007, iar domnul Kovacs a luat parte la conferința președinților parlamentelor Uniunii Europene din 26 mai 2007 la Bratislava.

Publicarea unui newsletter

Trei newsletter-uri au fost publicate de Secretariatul General al Comisiei și au fost difuzate atât pe plan intern cât și Parlamentului European și parlamentelor naționale.

O nouă formă de comunicare privind Uniunea Europeană

Organizarea dialogului politic între Comisie și parlamentele naționale a antrenat creșterea semnificativă a schimbului de informații. De altfel, în urma unei solicitări a Parlamentului European din cadrul bugetului pe anul 2007, Comisia a demarat dezvoltarea unor Rețele pilot de informații (RPI - Pilot Information Networks - PINs ). Este vorba de o platformă de dialog și interacționare între parlamentarii europeni și cei naționali vizând încurajarea dezbaterilor structurate pe diferite teme; astfel, se pot disemina cunoștințele despre Uniunea Europeană și se pot promova noi idei și politici. Platforma găzduiește legături internet către site-ul EUROPA, precum și către site-ul IPEX.

Reprezentanții permanenți

Comisia a luat parte la douăsprezece reuniuni cu reprezentanții permanenți ai parlamentelor naționale la Bruxelles.

4. CONCLUZII

De la începutul anului 2005, relațiile Comisiei cu parlamentele naționale au urmat o foaie de parcurs clară și succintă. Obiectivele cheie formulate ab initio au permis Comisiei să stabilească o relație de lucru solidă cu parlamentele naționale și să dezvolte ulterior un dialog urmărind ameliorarea procesului de elaborare a politicilor.

În 2008, relațiile între Comisie și parlamentele naționale vor fi aprofundate, cu respectarea deplină a prerogativelor instituțiilor Uniunii Europene.

Aprofundarea dialogului politic cu parlamentele naționale și pregătirea intrării în vigoare a Tratatului de la Lisabona vor avea o importanță deosebită. Comisia preconizează să păstreze actuala organizare a dialogului cu parlamentele naționale și să o consolideze prin publicarea răspunsurilor sale la avizele parlamentelor, precum și prin adaptarea sistemului Comisiei de trimitere a documentelor și primire a avizelor. În paralel, Comisia va lua măsurile necesare pentru punerea în aplicare a dispozițiilor Tratatului de la Lisabona.

ANEXA

AVIZELE PARLAMENTELOR NAȚIONALE

7 ianuarie 2008

2 | DE Bundesrat | 21 | 21 | - | - | 15 |

3 | UK House of Lords | 18 | 17 | 1 | - | 14 |

4 | SE Riksdagen | 17 | 16 | 1 | - | 9 |

5 | PT Assembleia da República | 19 | - | - | 13 | - |

6 | DK Folketing | 12 | 7 | 2 | 3 | 8 |

7 | CZ Sénát | 11 | 10 | - | 1 | 6 |

8 | NL Eerste Kamer / Tweede Kamer | 3 | 3 | - | - | 3 | Ambele camere* |

9 | DE Bundestag | 3 | 2 | 1 | 3 |

10 | LT Seimas | 3 | 1 | 1 | 1 | 2 |

11 | FR Assemblée nationale | 2 | 1 | - | 1 | 1 |

12 | BE Sénat/Senaat | 2 | 2 | - | - | 2 |

13 | UK House of Commons | 2 | 1 | - | 1 | 2 |

14 | HU Országgyűlés | 2 | - | - | 2 | - |

15 | LUX Chambre des députés | 2 | 1 | 1 | - | 2 |

16 | EE Riigikogu | 2 | - | - | 2 | - |

17 | CZ Poslanecká sněmova | 1 | 1 | - | - | 1 |

18 | IT Camera dei Deputati | 1 | - | - | 1 | - |

19 | BE Chambre des Représentants / Kamer van Volksvertegenwoordigers | 1 | 1 | - | - | 1 |

20 | PL Sejm | 1 | - | - | 1 | - |

21 | PL Senat | 1 | - | - | 1 | - |

22 | FI Eduskunta | 1 | - | - | 1 | - |

23 | IE Oireachtas | 1 | 1 | - | - | 1 | Ambele camere* |

24 | SI Državni zbor | 1 | - | - | 1 | - |

25 | SK Národná rada | 1 | - | - | 1 | - |

Total: | 168 | 112 | 15 | 41 | 94 |

* Avizele Parlamentului Țărilor de Jos și cele ale Parlamentului Irlandei au fost transmise în numele ambelor camere.

** Autorizare: vicepreședinta responsabilă de relațiile interinstituționale a fost autorizată de către Comisie să răspundă în numele acesteia parlamentelor naționale, după obținerea acordului din partea serviciilor și cabinetelor implicate.

*** În caz de aviz pozitiv, Comisia transmite o simplă confirmare de primire. În alte cazuri, ea răspunde camerelor în cauză fie prin autorizarea vicepreședintei responsabile de relațiile instituționale, fie sub formă simplificată.

[1] Avizele parlamentelor naţionale asupra acestui subiect nu au parvenit Comisiei până la sfârşitul anului 2007.

[2] „Zece activităţi - ţintă”, comunicate Colegiului de către Dna Wallström pe 9 februarie 2005.